Van Der Merwe Op Die Silwerdoek! – Durbanville at Home
Van Der Merwe Op Die Silwerdoek!
Elke land het iemand met wie hulle spot. In Ierland is dit Paddy, in Israel is dit Hymie en in Suid-Afrika, is daardie persoon Van der Merwe… hierdie storie gaan oor hom. "Ek wou 'n fliek maak oor 'n enkele karakter, soos 'Ace Ventura' of 'Zoolander', maar met 'n Suid-Afrikaanse aanslag. Van is deel van ons kultuur, 'n karakter met wie ons almal kan vereenselwig. Hy het 'n geskiedenis en 'n plek in ons harte. Om aan hom lewe te gee, op die grootskerm, is iets wat almal graag wil sien" sê regisseur en draaiboekskrywer, Bruce Lawley oor VAN DER MERWE – sy eerste vollengte film.
Volgens Bruce, is die draaiboek vir VAN DER MERWE reeds in 2005 geskryf. "Ons ken almal die grappies, maar wie is die man agter die mite? Watter soort mens moet iemand wees en hoe moet hy optree om die onderwerp van almal se grappies te wees? Dit is waaroor die storie gaan. Op 'n dieper vlak gaan die rolprent daaroor om verskille te oorkom, eie te bly aan wie jy is en nooit op te gee nie, ongeag wat die omstandighede mag wees." Alhoewel hy die oorlede grapjas, Bill Flynn, in gedagte gehad het toe hy Van se karakter geskep het, glo Bruce dat Rob van Vuuren (Shucks! Your Country Needs You) die perfekte kandidaat was om die rol van hierdie grap-ikoon te vertolk. "Ons het 'n akteur gesoek wie se komiese tydsberekening, in terme van die fisiese komiese aspekte en dialoog, perfek moes wees. Rob is 'n uitsonderlike akteur en baie professioneel. Hy is ongelooflik snaaks en het die regte mengsel van hart en humor na die rol gebring. Hy was vasbeslote om 'n onvergeetlike en ikoniese karakter te skep en was bereid om alles in die stryd te werp om dit reg te kry. Hy het ook die interessantste gesigsuitdrukkings, ekspressiewe oë en 'n speelse geaardheid – die perfekte bestanddele om Van se karakter weer te gee."